text: Grundlovsforhør efter fyrværkeri-ransagning
  11 december 2013 kl. 12.34
  En 40-årig mand fra Esbjerg er onsdag eftermiddag i grundlovsforhør efter, at politiet tirsdag aften fandt et større antal krysantemumbomber, nødblus og kanonslag samt forskellige våben på hans bopæl.
  Syd- og Sønderjyllands Politi ransagede i går en villa i Esbjerg, da man havde modtaget oplysninger om, at der på stedet blev opbevaret kanonslag.
  I forbindelse med ransagningen fandt politiet et større antal krysantemumbomber, nødblus og kanonslag samt forskellige våben. 
  Politiets efterforskning natten igennem har ført til anholdelse af en 40-årig mand fra lokalområdet.
  Politiet vil i forbindelse med fremstillingen begære lukkede døre.
  